SPVI ทะยาน 6% รับกำไร Q4/63 แรงเกินคาด จับตา Q1/64 โตต่อ ยอดขาย iPad-iPhone12 หนุน
SPVI ทะยาน 6% รับกำไร Q4/63 แรงเกินคาด จับตา Q1/64 โตต่อ ยอดขาย iPad-iPhone12 หนุน ล่าสุดอยู่ที่ 3.50 บ. บวก 0.20 บ. หรือ 6.06% มูลค่าซื้อขาย 95.20 ลบ.
SPVI ทะยาน 6% รับกำไร Q4/63 แรงเกินคาด จับตา Q1/64 โตต่อ ยอดขาย iPad-iPhone12 หนุน ล่าสุดอยู่ที่ 3.50 บ. บวก 0.20 บ. หรือ 6.06% มูลค่าซื้อขาย 95.20 ลบ.
17 ก.พ. 2564

ผู้สื่อข่าวรายงานว่า ราคาหุ้น บริษัท เอส พี วี ไอ จำกัด (มหาชน) หรือ SPVI ล่าสุด ณ เวลา 11.37 น. อยู่ที่ 3.50 บาท บวก 0.20 บาท หรือ 6.06% สูงสุดที่ 3.56 บาท ต่ำสุดที่ 3.38 บาท ด้วยมูลค่าซื้อขาย 95.20 ล้านบาท ทั้งนี้ราคาหุ้น SPVI ปรับตัวขึ้น หลังรายงานผลการดำเนินงานงวดไตรมาส 4/63 กำไรเติบโตอย่างโดดเด่น ซึ่งสูงกว่าที่ตลาดเคยคาดการณ์ไว้

โดย บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น SPVI ราคาเป้าหมาย 4 บาท/หุ้น โดยกำไรสุทธิไตรมาส 4/63 เติบโต 431% เมื่อเทียบจากไตรมาสก่อน และ 31% เมื่อเทียบจากปีก่อน ดีกว่าคาดมากจากรายได้ที่สูงสุดเป็นประวัติการณ์จากแรงหนุนของ iPhone12 หนุนให้ปี 2563 มีกำไรสุทธิลบเพียง 3.2% เมื่อเทียบจากปีก่อน ขณะที่แนวโน้มกำไรไตรมาส 1/64 คาดโตต่อเนื่องและคาดกำไรปี 2564-2565 โตเฉลี่ยปีละ 10-11%
พร้อมกันนี้คาดกำไรไตรมาส 1/64 จะเติบโตจากปีก่อน หลักจากยอดการสั่งซื้อที่ค้างมาจากปลายปีก่อน แต่คาดลดลงจากไตรมาสก่อนตามปัจจัยฤดูกาล โดยคาดกำไรทั้งปี 2564 อยู่ที่ 82 ล้านบาท เพิ่มขึ้น 12% จากปีก่อน จากธีม 5G ที่ผู้บริโภคจำเป็นต้องเปลี่ยนมือถือ (ยอดขายมากกว่า 30% ของยอดขายรวม) และอุปกรณ์เสริมต่างๆ
อีกทั้งจากกระแส Work from home ช่วยหนุนยอดขาย iPad และ Macbook และเทคโนโลยีชิป M1 ที่เร็วกว่า ใช้พลังงานน้อยกว่า ราคาเท่าเดิม ก็ยังมาช่วยสร้างความแตกต่างให้กับสินค้ากลุ่ม iMac และ Macbook ในปีนี้ บริษัทยังคงเน้นเจาะตลาดกลุ่มนักศึกษาผ่านการเปิดสาขา U-Store อีก 6 สาขาในปีนี้
สอดคล้องกับ บล.แลนด์ แอนด์ เฮ้าส์ ระบุในบทวิเคราะห์ แนะนำ “ซื้อ” SPVI ราคาเป้าหมาย 4 บาท/หุ้น โดยช็อปดีมีคืน iPhone-12 และการเรียนออนไลน์ หนุนกำไรงวดไตรมาส 4/63 โต 31% เมื่อเทียบจากปีก่อน และ 431% เมื่อเทียบจกไตรมาสก่อน และยังมีแรงบวกจากมาตรการกระตุ้นการใช้จ่ายภาครัฐ ช็อปดีมีคืน
ขณะที่เดือนต.ค. ยังได้ยอดขาย iPad Gen 8 ที่สต๊อกขาดในงวดไตรมาส 3/63 เข้ามาช่วย อีกทั้งปลายไตรมาส 4/63 ที่มีโควิดระลอก 2 ทำให้ต้องเรียนออนไลน์อีกครั้งหนุนให้ iPad Gen 8 กลับมาขายดีอีกครั้ง โดยรวมทำให้ยอดขายของ SPVI ในงวดไตรมาส 4/63 เพิ่มขึ้น 14.9% เมื่อเทียบจากปีก่อน และ 113.6% เมื่อเทียบจากไตรมาสก่อน
ทั้งนี้ยังมองว่าในช่วงไตรมาส 1/64 ยังได้อานิสงส์ของ iPhone-12 และการเรียนออนไลน์หนุน iPad ยังขายดีต่อเนื่อง งวดไตรมาส 1/63 แม้กระแสความแรงของ iPhone-12 จะลดลงจากช่วงแรกที่เริ่มขาย แต่ความนิยมยังมีต่อเนื่อง บวกกับสามารถรับรู้ยอดขายได้เต็มไตรมาส นอกจากนี้ช่วงม.ค.-ก.พ. ภาครัฐยังให้นักเรียนและนักศึกษาเรียนออนไลน์ 50% เพื่อเว้นระยะห่างป้องกันโควิด หนุนให้ยอดขาย iPad ยังเติบโตได้ต่อเนื่อง บวกกับ SPVI ยังได้ส่วนแบ่งรายได้จากการขายเครื่องพร้อมแพ็คเก็จของ AIS จากรายได้ค่าบริการช่วง 3 เดือนแรก ซึ่งจะรับรู้รายได้ตามรอบบิลที่เรียกเก็บกับลูกค้า โดยส่วนใหญ่จะเข้ามาในงวดไตรมาส 1/64 ทั้งนี้คาดว่ากำไรสุทธิในงวดไตรมาส 1/64 จะอ่อนตัวลงเมื่อเทียบจากไตรมาสก่อน หลังหมดอานิสงส์ ซ็อปดีมีคืน แต่จะเติบโตเมื่อเทียบจากปีก่อน ในระดับสูงมาก
นอกจากนี้ได้ปรับเพิ่มกำไรปี 64 ราว 9% สะท้อนผลบวกจากกระแสตอบรับ iPhone-12 ที่ดีเกินคาด รวมถึงการรุกขยายโครงข่าย 5G ของค่ายมือถือ ทั้ง AIS และ TRUE คาดจะทำให้คนไทยเปลี่ยนเครื่องมือถือเพื่อรองรับบริการ 5G มากขึ้น บวกกับเทรนด์ยุคใหม่ นักศึกษาเปลี่ยนมาใช้ iPad ในการจดบันทึกการเรียนแทนสมุดมากขึ้น รวมถึงการใช้ iPAD ในการประชุมออนไลน์ในช่วง WFH นอกจากนี้ยังรับผลบวกจากเปิด U-Store และ A-Shop ที่เปิดปีก่อน 7 สาขาและ 2 สาขา ขณะปีนี้ตั้งเป้าเปิด U-Store 4 สาขา และ A-Shop 2 สาขา จึงคาดกำไรสุทธิปี 64 จะเติบโต 20% เมื่อเทียบจากปีก่อน